Gamle Tollbod 2013  Foto: Jarle Vines 
Foto: Benyamin Farnam
**Gamle Tollbod** i Stavanger er en fredet tollbygning som ligger i Nedre Strandgate 51.

Historikk
---------

På Tollbodkaien i Skansegaten 5 på Kuholmen, hadde en senest fra 1683 til 1835 et «tollvakthus», trolig det samme som også ble kalt «Konsumpsjonshuset». Den bygningen ble revet, og det ble leid lokaler på Stranden frem til tollerne i 1840 flyttet inn i bygningen som i dag kalles «Gamle Tollbod». 

I 1906 flyttet tollerne ut av Gamle Tollbod og over til Tollboden i Stavanger.

Bygget
------

I 1835 kjøpte Staten Nedre Strandgate 51 av Østen Sundes arvinger. I 1838 startet byggingen av en ny tollbod, og i 1840 ble tollboden ferdig. Den ble bygget etter tegninger av Christianias stadskonduktør Christian Heinrich Grosch, og oppført under ledelse av løytnant Krøger.

Tollboden er en enetasjes bygning med halvvalmet tak, bygget på en meget høy sokkel. Sokkeletasjen ble benyttet som pakkhus. Tollboden er utført i en streng senempire, i pusset tegl. En fronton kroner midtrisalitten, hovedfasadens dominerende element i den symmetriske komposisjonen.

Kaptein Berg skrev at da huset ble bygget, hadde den hovedinngang mot Nedre Strandgate. Det ble endret i 1861, da en monumental trapp ble satt opp fra sjøsiden til hovedetasjen. En akvarell laget av Mons Gabriel Monsen fra 1857, viser likevel trappen. Så trappen er trolig noe eldre.

En murbygning ved siden av Tollboden ble oppført som tollpakkhus og oppbevaringsrom i årene 1859-1860 med kaptein Kristian Fredrik Torstrup som byggmester. Denne ble senere påbygget en etasje.

Det ble på 1880-tallet klart at kapasiteten på Tollboden var for liten, og det ble besluttet å la oppføre en ny tollbod. Etter mange runder med endrede vedtak og lokaliseringer ble det bygget en ny tollbod på Skagen, som ble ferdig i 1906. 

Gamle Tollbod ble fredet i 1923.

Riksvåpenet
-----------

I 2009 ble riksvåpenet som hadde hengt øverst på Gamle Tollbods fasade, funnet på loftet i bygningen. Det ble antatt at riksvåpenet hadde ligget der helt siden 1905. Riksvåpenet ble da sendt til Tollmuseet i Oslo, men lokale krefter i Stavanger forsøkte flere ganger å få statlige myndigheters tillatelse til å få riksvåpenet montert der det opprinnelig hadde hengt på tollbodfasaden. I mars 2017 ble det klart at alle involverte statlige myndigheter godkjente at riksvåpenet kunne returneres og henges opp på Gamle Tollbod.

Personalet
----------

Den første kjente tolleren i Stavanger var Tore Toreson, som var byfogd og toller fra 1604-06. Fram til 1840 er det trolig at tollerne – som var av byens rikeste sjikt – hadde tollkontorer hjemme i sitt eget hus.[]

Inspektørene som hadde hovedansvaret var Jan Gustav Blom til 1812, Arnt Møglestue 1812 til 1823, Claudius Jacob Schive fra 1840 til 1875 og Ulrik Stang fra 1875 til 1899. Deretter ble Tollboden underlagt Bergen Toldinspektorat, uten egen tollinspektør i Stavanger, kun en regnskapsfører. Frem til 1857 var det i tillegg tre overbetjenter, fem underbetjenter og fem rokarer ("rorskarle"). Fra 1857 og mange år utover var det tre overbetjenter, ti underbetjenter og ti rokarer.

Bruk etter 1906
---------------

Da Tollvesenet flyttet ut overtok Stavanger kommune bygget, men leide det fra samme år ut til Stavanger Preserving, som lager for hermetikk. Leieavtalen gikk frem til 1918. I de 13 årene det var hermetikklager sto det skrevet «STAVANGER PRESERVING CO» med store bokstaver på fasaden mot Vågen i hele byggets lengde.

1918 overtok Havne- og Losvesenet. De pusset opp og tok den i bruk som administrasjonsbygning frem til 1950.

I årene 1940–45 brukte tyskerne bygget til administrasjonssenter for den tyske havnekommandant. De fikk påført "TYSKLAND SEIRER PÅ ALLE FRONTER" på fasaden mot Vågen.

I 1950 flyttet havneingeniøren med teknisk stab inn. Bygningen eies fremdeles av Stavanger kommune, og er i dag (2018) i bruk som administrasjonsbygg for Stavangerregionen Havn IKS.

Havnestyret bevilget i 2007 2,5 millioner kroner til oppussing av fasadene.

Konservatorene ved Arkeologisk museum ved Universitetet i Stavanger foretok undersøkelser av Gamle Tollbods eksteriør, og det ble besluttet å restaurere fasadene i tråd med hvordan bygningen ser ut på en akvarell malt i 1857 av stavangermannen M.G. Monsen.

Se også
-------

* Tollboden i Stavanger
* Kaptein Berg: Den gamle Toldboden, Stavanger Amtstidende, avisutklipp, 29. august ukjent år (1906?)
* Anne Ytterdal: Fra «Kongelig Toldkammer» til Stavangerregion Havn IKS, Eksteriørundersøkelser av Stavanger gamle tollbod, Frá haug ok heiðni, nummer 3 – 2009 ISSN 0015-9255
* Geir Tandberg Steigan: Fra Stavangers murarkitektur: Gamle Tollbod, Nedre Strandgate 51, 2003. -
* Siri Jeanette Pedersen, Universitetet i Stavanger: *Avdekker veggens hemmeligheter* Artikkel publisert på www.forskning.no den 16. mai 2009. Besøkt 19. juli 2018

Noter
-----

1. ↑  Anders Bærheim: Brygger, Statsarkivet i Stavanger, PA1, boks IXA, bok IV.
2. ↑  Berg, 1906.
3. ↑  Ytterdal, 2009 side 3.
4. 1 2 3 4  Universitetet i Stavanger, Siri Jeanette Pedersen (16. mai 2009). «Avdekker veggens hemmeligheter». *Forskning.no* **(norsk)**. Besøkt 19. juli 2018.
5. ↑  Steigan, 2003.
6. ↑  Steigan, 2003.
7. ↑  Berg, 1906.
8. ↑  Steigan, 2003.
9. 1 2  Espeland, Anett Johansen (15. mars 2017). «Løven er hjemme igjen – men øksa mangler». *NRK*. Besøkt 19. juli 2018.
10. ↑  Axel Kielland: Stavanger borgerbog, 1935, side 10. Se mer om Tore Toresen i Arne Kvitrud: Personer, familier og slekter i og i tilknytning til Stavanger i perioden 1400-1599, Stavanger, 2004.
11. ↑  Berg, 1906.
12. ↑  Ytterdal, 2009, side 6.
13. ↑  Ytterdal, 2009, side 3.
14. ↑  Ytterdal, 2009, side 3.
15. ↑  Ytterdal, 2009, side 6.

Eksterne lenker
---------------

* «Gamle Tollbod». *Kulturminnesøk*. Riksantikvaren – Direktoratet for kulturminneforvaltning.

| * v
* d
* r
Christian H. Grosch |
| --- |
| **Offentlige bygg** | Basarene **·** Brannvakten **·** Christiania Theater **·** Døvemuseet **·** Empirekvartalet **·**
Gamle Norges Bank **·** Gamle Tollbod **·** Observatoriet **·** Oslo Børs **·** Universitetet **·** Valbergtårnet | Grosch omkring 1860 |
| **Kirker** | 

|  |  |
| --- | --- |
| Langkirker | Agdenes **·** Alvdal **·** Bakka **·** Balsfjord **·** Brekke **·** Degernes **·** Foldereid **·** Fjærland **·** Geitastrand **·** Gjerstad **·** Hegvik **·** Horten **·** Hønefoss **·** Kistrand **·** Langset **·** Lensvik **·** Myking **·** Namdalseid **·** Narbuvoll **·** Nesseby **·** Nordreisa **·** Norum **·** Sarpsborg **·** Solund **·** Strømsgodset **·** Strømsø **·** Sørkedalen **·** Tjøtta **·** Tromsø **·** Tyristrand **·** Tønsberg **·** Veggli **·** Veum **·** Vrådal **·** Åsen |
| Korskirker | Birkenes **·** Børsa **·** Flå **·** Hidra **·** Hof **·** Hølonda **·** Immanuels **·** Randesund **·** Sauland **·** Svinndal **·** Søgne **·** Søndre Høland **·** Trysil |
| Åttekantkirker | Dverberg **·** Hval **·** Hægebostad **·** Kilebygda **·** Lavik **·** Mo i Nord-Odal **·** Nes i Ådal **·** Otterøy **·** Rogne **·** Skåre **·** Tangen |

 |
| Annet | Apoteket Hjorten **·** Krohgstøtten **·** Søylegården |

|  |  |
| --- | --- |
| Oppslagsverk/autoritetsdata | Riksantikvaren kulturminne
 |